CELEX: C2004/300/65
Language: lt
Date: 2004-12-04 00:00:00
Title: Byla C-433/04 Europos Bendrijų Komisijos 2004 m. spalio 8 d. pareikštas ieškinys Belgijos Karalystei

4.12.2004   
            
            
               LT
            
            
               Europos Sąjungos oficialusis leidinys
            
            
               C 300/34
            
         Europos Bendrijų Komisijos 2004 m. spalio 8 d. pareikštas ieškinys Belgijos Karalystei
   (Byla C-433/04)
   (2004/C 300/65)
   2004 m. spalio 8 d. Europos Bendrijų Teisingumo Teisme buvo pareikštas Europos Bendrijų Komisijos, atstovaujamos D. Triantafyllou, nurodžiusio adresą dokumentams įteikti Liuksemburge, ieškinys Belgijos Karalystei.
   Europos Bendrijų Komisija Teisingumo Teismo prašo pripažinti, kad:
   
               —
            
            
               įpareigodama užsakovus ir rangovus, kurie sudaro sutartis su Belgijoje neregistruotais užsienio subjektais, atskaičiuoti 15 proc. sumos už atliktus darbus, ir įpareigodama pačius užsakovus ir rangovus solidariai atsakyti už sutartis su jais sudariusių Belgijoje neįregistruotų užsienio subjektų mokestines skolas, Belgijos Karalystė neįvykdė įsipareigojimų pagal Europos Bendrijų steigimo sutarties 49 ir 50 straipsnius, ir
            
         
               —
            
            
               priteisti iš Belgijos Karalystės bylinėjimosi išlaidas.
            
         Teisiniai pagrindai ir pagrindiniai argumentai
   Nacionalinė statybos teisė, įpareigojanti užsakovus ir rangovus atskaičiuoti 15 proc. nuo sumos, mokamos sutartis su jais sudariusiems Belgijoje neįregistruotiems subjektams, ir pervesti ją Belgijos valdžios institucijoms, gresiant piniginei baudai, siekiant užtikrinti galimų sutartis su jais sudariusių subjektų mokestinių skolų sumokėjimą ar jų išieškojimą, yra EB sutarties 49 ir 50 straipsniuose įtvirtintos laisvės teikti paslaugas kliūtis. EB sutarties 49 ir 50 straipsnius tai pat pažeidžia solidari užsakovų ir rangovų atsakomybė už sutartis su jais sudariusių neįregistruotų subjektų mokestines skolas, kurios siekia 35 proc. visos darbų sumos, neįskaitant PVM.
   Tokios teisės normos neskatina užsakovų ir rangovų kreiptis į Belgijoje neįregistruotus subjektus. Automatinis solidarios užsakovų ir rangovų atsakomybės taikymas už sutartis su jais sudariusių subjektų mokestines skolas, neatsižvelgia į proporcingumo principą ir pažeidžia teisę į nuosavybę bei užsakovų ir rangovų gynybos teises. Galiausiai, solidari užsakovo ir rangovo atsakomybė taikoma automatiškai ir atitinkamos institucijos neprivalo įrodinėti užsakovo arba rangovo kaltės ar bendrininkavimo. Ji taip pat gali būti taikoma mokestinėms skoloms dėl darbų, kuriuos kontrahentas atliko kitiems asmenims. Atskaičiavimo pareigos neįvykdymas baudžiamas du kartus didesne už atskaitytiną sumą pinigine bauda.
   Tokios teisės normos taip pat yra reali kliūtis neįregistruotiems subjektams, norintiems teikti paslaugas Belgijoje. Jie faktiškai privalo sutikti gauti 15 proc. mažesnę sumą, net jei neturi mokestinės skolos, dėl kurios šis atskaitymas atliekamas, ir šią sumą gali atgauti tik po tam tikro laiko pateikę prašymą dėl grąžinimo.
   Šios priemonės negali būti vertinamos kaip objektyviai pateisinamos. Pirmiausia daugeliu atvejų kitoje valstybėje narėje įsteigtas paslaugų teikėjas neturi tokiose teisės normose nurodytų mokestinių skolų. Galiausiai, specifinių situacijų metu, kai mokestinės skolos yra mokėtinos arba išieškotinos Belgijoje, šiomis nuostatomis sukurtas mechanizmas dėl savo bendro pobūdžio turi būti laikomas neproporcingu.
   Galiausiai, įregistravimo galimybė nepateisina atskaitymo ir solidarios atsakomybės pareigų nustatymo. Be to, dėl įregistravimo procedūros veiksmų, kurie nėra paprastas informacijos pateikimas Belgijos valdžios institucijoms, įregistravimas nėra tinkama alternatyva ne Belgijoje įsteigtoms įmonėms, norinčioms pasitaikius progai pasinaudoti savo teise laisvai teikti paslaugas Belgijoje. Įregistravimo reikalavimas panaikina sutarties nuostatų dėl paslaugų teikimo laisvės, veiksmingumą.